Din hija mistoqsija li kull min qiegħed fin-negozju hemm bżonn li jistaqsi lilu nniffsu, f'kull ħin u kull mument. Sid ta' negozju jrid ikun kunfidenti u ċert minn kull pass li jkun qed jieħu waqt it-tmexxija tan-negozju tiegħu jew tagħha. In-negozju huwa ħaġa ħajja u, bħal bniedem li jrid jieħu ħsieb tiegħu nnifsu l-ħin kollu, l-istess attenzjoni trid tingħata kull attività kummerċjali sabiex tibqa' tirnexxi u tagħmel suċċess. Biex negozju jimxi 'l quddiem, min ikun qed imexxih irid jiddedika lilu nniffsu għalih. Illum aktar minn qatt qabel, li tkun fin-negozju mhix ċajta u trid tkun moħħok hemm il-ħin kollu sabiex tassigura li twettaq żbalji mill-inqas u tagħraf tmexxi b'responsabbiltà u b'intelliġenza. Iżda biex twettaq dan trid tkun lest li dejjem tibqa' titgħallem u tfittex kif tista' tkun aħjar u aktar kompetittiv. Trid taġġorna ruħek fuq xi jkun qed jiġri madwarek, u x'jgħidu l-liġijiet li jirregolaw l-istess negozju. L-injoranza, u li ma tkunx taf, mhumiex ġustifikazzjoni tal-iżbalji tiegħek, u għalhekk trid tassigura li f'kull ħin u f'kull mument tkun taf eżattament x'jirrikjedi li tkun taf, u kif ir-regolamentazzjoni li teżisti taffettwa lin-negozju tiegħek, u x'għandek tagħmel sabiex tkun ċert li qed timxi f'konformità sħiħa mal-liġijiet eżistenti. Deċiżjoni li tiftaħ negozju Li tkun sid ta' intrapriża huwa differenti minn xogħol ta' għalliem, tabib, avukat, nutar, eċċ. Prinċipalment, id-differenza hija li, sabiex tilħaq xi professjonista minn dawn, l-ewwel trid tistudja, u normalment tistenna li tiggradwa, imbagħad wara tkun tista' tibda tipprattika dak li ggradwajt fih. Mentri sabiex tmexxi intrapriża mhux bilfors tkun iggradwajt biex tibda tipprattika l-ħolma tiegħek, iżda jista' jagħti l-każ li d-deċiżjoni li tiftaħ negozju tkun ħaddtha minn lejl għal nhar, u jista' jagħti l-każ ukoll li qatt qabel ma kellek esperjenza ta' xi tip ta' tmexxija ta' negozju. Biex tmexxi negozju, u tagħmel suċċess, irid l-ewwel nett ikollok sens ta' imprenditorija. Irid ikollok idea ċara ta' kif timmaniġġja l-flus. Importanti l-aspett tal-marketing. Bla dubju jrid ikollok kapaċitajiet ta' kif tmexxi l-ħaddiema tiegħek u tapplika sistemi ta' HR li jrawmu motivazzjoni. Għandek obbligu sagrosant li tkun taf sew il-liġijiet li jirregolaw in-negozju. Trid tagħraf timxi b'korrettezza fejn jidħlu l-liġijiet tal-l-impjieg. Trid tassigura li tosserva l-ħin kollu r-regolamenti tas-saħħa u s-sigurtà fuq il-post tax-xogħol. Fuq kollox, trid tkun persuna responsabbli, li tmexxi bl-eżempju u timxi ma prattiki ġusti kemm mal-impjegati tiegħek kif ukoll mal-konsumaturi. Għalhekk tqum il-mistoqsija: imma kulħadd tajjeb biex imexxi negozju? Dan huwa appuntu dak li jagħmel id-differenza bejn negozju u ieħor. Differenza li tirrifletti fil-mod ta' kif jitmexxa negozju, kemm l-istess negozju jkun sostenibbli u ta' suċċess, kif ukoll kemm ikun kapaċi jikkompeti f'ambjent kreattiv u innovattiv. Differenza li tkun tista' tevalwaha meta tħares lejn l-investimenti li wieħed ikun qed jidħol għalihom, u kemm negozju jkun qed ikabbar l-attività kummerċjali tiegħu. Il-punt tiegħi f'dan kollu hu li ħadd ma għandu jieħu n-negozju for granted għax biex tmexxi u tirnexxi fin-negozju trid kapaċità, trid tkun ambizzjuż, u fuq kollox trid tagħraf tkun imprenditur. Ma trid tħalli xejn għaddej mingħajr ma titfa' ħarstek fuqu u tara kif tista' ddawwar kull sfida f'opportunità. Għalkemm jista' jkun li bħala employer ikollok impjegati miegħek nies kapaċissimi f'xogħolhom, xorta waħda trid tkun int, bħala s-sid tan-negozju, li tevalwa, tqis u tieħu d-deċjonijiet it-tajba, b'viżjoni ċara. Trid tkun int, bħala l-kaptan fuq it-tmun, li jkollok għarfien fuq kollox biex tkun tista' tiżen, tmexxi u tassigura li n-negozju jkun miexi fid-direzzjoni t-tajba. Bħala s-sid tan-negozju trid iżżomm il-pass ma' dak kollu li jkun għaddej madwarek, ma' dak kollu li jkun qed jiżviluppa, kif ukoll ma dawk il-liġijiet u r-regolamenti li jkunu qed jinbidlu minn żmien għal żmien. Obbligu Il-gvern tal-ġurnata wkoll għandu l-obbligu li jara li dak li jeħtieġ ikun jaf kull employer u sid ta' negozju, bil-mezzi ta' komunikazzjoni qed jasal għandu. Anke hawn, l-istess gvern ma jridx jeħodha for granted li kulħadd jaf dak li suppost ikun jaf. Ma jridx jitlaq mill-kunċett li min jaf jaf u min ma jafx affarih, għax b'hekk ma nkunux qed insaħħu l-attività kummerċjali ta' pajjiżna. Jekk jibda jkollna id-diżordni, in-nuqqas ta' sorveljanza tal-liġijiet, l-injoranza fit-tmexxija ta' negozju, u l-assenza imprenditorjali, ma jkunx ta' awgurju tajjeb biex intejbu l-attività kummerċjali tagħna. Flimkien, il-Gvern u s-settur tan-negozju, irridu nkomplu nagħmlu l-qabża fil-kwalità. Irridu nkomplu ntejbu l-mod kif niġġeneraw il-kummerċ. Irridu nassiguraw li kulħadd iħoss l-obbligu morali li għandu jmexxi b'korrettezza. Irridu nkomplu ntejbu l-acċċessibbilta għall-informazzjoni. Irridu nkunu ċerti li kull assistenza, skema ta' għajnuna, inċentivi u opportunitajiet ta' investiment qegħdin verament jaslu għand kulħadd. Noffru t-taħriġ Meta dan kollu jkun qed isir, xorta waħda kull employer, sid ta' negozju, irid jibqa' jistaqsi lilu nnifsu: "Imma jien kapaċi mmexxi n-negozju tiegħi?" Bħala MEA, qegħdin nagħmlu l-almu tagħna kollu biex, kull fejn nistgħu u kull fejn hu possibbli, noffru t-taħriġ meħtieġ lil kull min iħoss li għandu bżonnu. Qatt u ħadd ma għandu jkun kuntent b'dak li jkun jaf, għax dejjem hemm x'wieħed jitgħallem aktar. Illum hawn ħafna mezzi kif wieħed iżomm lilu nnifsu aġġornat b'dak kollu li jkun qed jiġri madwaru. Li wieħed iżżomm lura milli jfittex, u jara kif jista' jkabbar l-għarfien tiegħu dwar it-tmexxija ta' negozju, illum mhix aċċettabbli. Fuq kollox, aktar milli mhijiex aċċettabbli, mhix skuża biex wieħed jiġġustifika falliment, jew fażi ta' diffikultà fil-ħidma tiegħu ta' kuljum. Biex tkun kapaċi tmexxi negozju trid tpoġġi rasek hemm, trid temmen fik innifsek, trid tkun ċert minnek innifsek, u fuq kollox tfittex dik l-informazzjoni kollha li tista' tiggwidak, tmexxik, u tgħinek taħdem aħjar.